Vra dr. Jani: Wanneer wat in Wisconsin gebeur het, nie daar bly nie | Netwerk24
30 Augustus 2020 00:04
Jannie Walker van Welkom skryf:
Die ander aand gebeur iets wat my tot diepe selfondersoek dwing.
Dit was heel onskuldig – 'n WhatsApp-boodskap aan 'n groep ou skoolvriende. Ek het geskryf: "Wat gister by die betogings in Wisconsin gebeur het gaan Trump weer laat wen, dink ek."
Toe ek dit herlees, klink dit só: "Wat gister by die betogings in Wisconsin gebeur het gaan Trump weer laat wen, dink ek."
So alwetend en finaal – soos die stem van my oupa, en ek is nog nie eens 50 jaar oud nie.
Sjoe, die onbedoelde dreigende toon, soos wanneer my ma per ongeluk haar Caps Lock aan vergeet: "Geseënde Kersfees! Lekker dag vir julle almal!"
Wat weet ek tog van die Amerikaanse politiek?
Het 'n joernalis my gebel vir kommentaar?
Gaan ek volgende dinge begin kwytraak soos dat pres. Ramaphosa nie iets bedoel het wat hy gesê het nie?
Of dat hy steeds stewig in die saal sit?
Of dat hoe meer agterbaks die ANC raak, hoe hoër my verwagtinge van die DA is?
Of dat net die tyd sal leer?
Hoekom voel ek skielik so oud?
Wat my verstom oor wat in Wisconsin gebeur het, is dat verskillende kante van die politieke spektrum presies dieselfde gegewens gebruik om tot twee totaal verskillende gevolgtrekkings te kom: Die een kant dink die 17-jarige met die semi-outomatiese geweer is 'n held wat uit selfverdediging opgetree het. Die ander kant meen hy is 'n white supremacist en 'n moordenaar.
(My eksman sê hy kies nie kant nie, maar aangesien die drie betogers wat die 17-jarige geskiet het, óók wit is, klink dit vir hom na 'n bra amateuragtige white supremacist.)
Ek kyk deesdae weer die reeks House of Cards, en dis so onskuldig en ver verwyder van die politieke en ander gebeure van 2020. As die jaar 2020 'n draaiboek was, sou mense sê dit sal nie werk nie, dis net te ongeloofwaardig. (Wat hét geword van Kevin Spacey?)